b"\n_START_ARTICLE_\nBandera del Gabon\n_START_SECTION_\nHist\xc3\xb2ria i evoluci\xc3\xb3\n_START_PARAGRAPH_\nLa Rep\xc3\xbablica aut\xc3\xb2noma del Gabon va utilitzar la bandera francesa del 28 de novembre de 1958 al 29 de juny de 1959. En aquesta data fou adoptada la bandera de l'autonomia, en proporci\xc3\xb3 3:4, de tres franges horitzontals desiguals (7:2:7) i la bandera francesa al cant\xc3\xb3 superior. El verd simbolitzava la vegetaci\xc3\xb3 del pa\xc3\xads, el blau l'oce\xc3\xa0 Atl\xc3\xa0ntic, i el groc la l\xc3\xadnia de l'Equador; la bandera francesa representava la pertinen\xc3\xa7a a la Uni\xc3\xb3 Francesa. _NEWLINE_Del mar\xc3\xa7 de 1960 en\xc3\xa7\xc3\xa0 el Gabon va sortir de la Uni\xc3\xb3 i la bandera francesa fou eliminada de les banderes, per\xc3\xb2 aquest fet no va tenir cap suport legislatiu, puix que se'n volia canviar el disseny. El 9 d'agost de 1960 el canvi va ser aprovat i les tres franges es van fer d'igual mesura, desapareixent la bandera francesa; la proporci\xc3\xb3 3:4 es va mantenir. Aquesta nova bandera fou adoptada oficialment el dia de la independ\xc3\xa8ncia, 17 d'agost de 1960. Aquesta mateixa bandera, en proporci\xc3\xb3 2:3, fou establerta com a bandera de proa dels vaixells.\n_START_SECTION_\nBandera presidencial\n_START_PARAGRAPH_\nUna bandera basada en l'escut nacional fou establerta com a estendard del president i va romandre fins al 1990 quan es va establir la bandera nacional amb un disc blanc al centre amb l'escut de Gabon i sota les inicials del president.\n_START_SECTION_\nBanderes militars\n_START_PARAGRAPH_\nLes forces armades estan compostes dels ex\xc3\xa8rcits de terra, marina i aviaci\xc3\xb3. El Ministre de Defensa i el cap de l'estat major tenen una bandera distintiva del seu rang. _NEWLINE_L'ex\xc3\xa8rcit de terra \xc3\xa9s professional amb m\xc3\xa9s de tres mil homes i t\xc3\xa9 una bandera pr\xc3\xb2pia. _NEWLINE_La marina va ser creada el desembre de 1960 i va tenir el seu primer vaixell (una patrullera) el 1961, passant a dependre de l'ex\xc3\xa8rcit de terra el 1975 fins que el 1983 va esdevenir aut\xc3\xb2noma i va adoptar el seu pavell\xc3\xb3 i despr\xc3\xa9s banderes pel cap de la Marina, el cap de la flota, i altres c\xc3\xa0rrecs secundaris._NEWLINE_L'aviaci\xc3\xb3 va ser creada el 1968 amb un sol helic\xc3\xb2pter, i va esdevenir aut\xc3\xb2noma el 1972; el 1986 se'n va separar l'Aviaci\xc3\xb3 Lleugera (helic\xc3\xb2pters, inclosos els de la marina i l'ex\xc3\xa8rcit de terra) tenint cada cos la seva bandera._NEWLINE_La defensa civil disposa d'un batall\xc3\xb3 de Sapadors -Bombers amb bandera pr\xc3\xb2pia. La policia, creada el 1960, tamb\xc3\xa9 t\xc3\xa9 una bandera. Finalment la Gu\xc3\xa0rdia Republicana fou creada el 1964 despr\xc3\xa9s del cop d'estat avortat per tropes franceses, i fa funcions b\xc3\xa0sicament de gu\xc3\xa0rdia presidencial, disposant igualment de bandera pr\xc3\xb2pia."